OIKEUSMINISTERIÖ	

	

Lausuntopyyntönne 11.4.2012, OM 17/41/2011

PIKALUOTTOLAINSÄÄDÄNNÖN MUUTTAMINEN

Oikeusministeriö on pyytänyt Oulun käräjäoikeuden lausuntoa pikaluotto 2011 -työryhmän mietinnöstä (OM Mietintöjä ja lausuntoja 17/2012).

Oulun käräjäoikeus ratkaisi vuonna 2011 yli 17.000 summaarista asiaa. Toukokuussa 2011 saapuneisiin summaarisiin asioihin kohdistuneen selvityksen perusteella pikaluotoista oli kysymys 36 prosentissa jutuista. Tällä hetkellä prosenttiosuus lienee lähempänä neljääkymmentä. Valtaosa summaarisista asioista päättyy kansliahenkilökunnan käsittelyssä yksipuoliseen tuomioon sen vuoksi, että vastaaja ei vastaa haasteeseen. Toimistosihteeri siirtää asian käräjänotaarin ratkaistavaksi, jos velallinen vastaa haasteeseen. Jonkin verran horjuvuutta on siinä, milloin passiivisen vastaajan asia on aiheellista siirtää käräjänotaarille. Useimmiten on kysymys siitä, että vaadittujen perintäkulujen määrä vaikuttaa kohtuuttomalta suhteessa saatavan suuruuteen. Myös ylisuurilta vaikuttavat korot aiheuttavat kansliahenkilökunnalle päänvaivaa, ja jutun siirron käräjänotaarin ratkaistavaksi. Tähän nähden mietinnössä ehdotettu korkokatto on käytännön ratkaisutoimintaa ja käräjäoikeuden sisäistä työnkulkua helpottava uudistus. Korkojen enimmäismääriin sinänsä käräjäoikeus ei ota kantaa. Työryhmän valitsema todelliseen vuosikorkoon perustuva vaihtoehto II on myös käräjäoikeuden ratkaisutoiminnan kannalta selkeämpi, kuten mietinnössäkin on todettu.

Kannatettava on myös mietinnössä ehdotettu täsmennys ja tiukennus luotonantajan velvollisuuteen arvioida kuluttajan luottokelpoisuus.

Kuluttajan luottokelpoisuuden tiukempi arviointi voi pidemmällä tähtäimellä vähentää summaaristen asioiden määrää, mutta sääntelyn vaikutusta käräjäoikeuden kokonaisjuttumäärään on vaikea ennakoida.

Ehdotettu vastapuolen maksettavaksi tuomittavien oikeudenkäyntikulujen enimmäismäärien alentaminen summaarisissa asioissa on linjassa mietinnön pääasiallisen tavoitteen, pikaluotoista aiheutuvien velkaongelmien vähentämisen, kanssa. Oikeudenkäyntikulujen enimmäismäärien alentamiselle ei voida katsoa olevan suoranaisia vaikutuksia juttumääriin. Joka tapauksessa vaikutus on vaikeasti ennakoitavissa.

Mietinnössä ehdotettujen lainmuutosten voimaantulon jälkeen on odotettavissa, että entistä pienempi osa summaarisista asioista edellyttää siirtoa kansliahenkilökunnalta käräjänotaarin ratkaistavaksi sen vuoksi, että korkokulut vaikuttavat selvästi perusteettomilta tai kohtuuttomilta. Oulun käräjäoikeus pitää pikaluotto 2011 -työryhmän mietinnössä ehdotettuja uudistuksia kokonaisuudessaan hyvinä ja kannatettavina.

Oulun käräjäoikeuden lausunnon on valmistellut käräjätuomari Heikki Juntunen ja se on käsitelty käräjäoikeuden johtoryhmän kokouksessa 2.5.2012. 

Laamanni		Ville Konsén

Hallintopäällikkö	Jari Lehtelä